Ügyiratszám: OBH 2909/2002.
							Ügyintéző: Dr. Gáspárné dr. Pere Katalin

Vizsgálati jelentés

Az eljárás megindulása:

Az Ózdi Városi Önkormányzat Családsegítő Szolgálata családgondozó munkatársa fordult segítségért a vakok személyi járadékára jogosult ügyfele megbízásából az Országgyűlési Biztos Hivatalához.

A beadvány szerint a panaszos 2001. májusában nyújtotta be igényét az Ózdi Polgármesteri Hivatalhoz, de az orvosi bizottság csak 2001. június 8-án állapította meg látáskárosodását. Időközben jogszabály változásra hivatkozással a Polgármesteri Hivatal tévedésből a Megyei Egészségbiztosítási Pénztár Ózdi Kirendeltségéhez továbbította a kérelmet, ahonnan továbbították azt a Borsod-Abaúj-Zemplén Megyei Területi Államháztartási Hivatal Ózdi Kirendeltségéhez, de semmilyen intézkedésre , így az ellátás megállapítására sem került sor.
A panaszos 2001. szeptember 13-án benyújtotta igényét fogyatékossági támogatásra, amit 2001. szeptember 1-től meg is kapott. 
A panaszos méltánytalannak tartja, hogy rajta kívül álló okok miatt 2001. július és augusztus hónapban semmilyen ellátást sem kapott.

Érintett alkotmányos jogok

Tisztességes eljáráshoz való jog [Alk. 2. § (1) bek.]

Alkalmazott jogszabályok

- Az egyes munkaügyi és szociális törvények módosításáról szóló 1999. évi CXXII. tv.
- A vakok személyi járadékának bevezetéséről szóló 6/1971. (XI.30.) EüM rendelet
- A fogyatékos személyek jogairól és esélyegyenlőségük biztosításáról szóló 1998. évi XXVI. tv. (FOT.)
- A súlyos fogyatékosság minősítésének és felülvizsgálatának, valamint a fogyatékossági támogatás folyósításának szabályairól szóló 141/2000. (VIII.9.) Korm. rendelet (Vhr.)

Megállapított tényállás

A panasz alapján felmerült az Alkotmány 2. § (1) bekezdésében deklarált jogállamiságból fakadó jogbiztonsághoz és tisztességes eljáráshoz való alkotmányos jog sérelmének lehetősége, ezért vizsgálatot tartottam szükségesnek. 
A vizsgálatra az Államháztartási Hivatal Családtámogatási Jogi és Ellenőrzési Osztálya osztályvezetőjét kértem fel az ügy sürgősségére tekintettel rövid úton.

A vizsgálat az Ózdi Polgármesteri Hivatallal történt egyeztetés, valamint a rendelkezésre álló iratok alapján a következőket állapította meg.

A panaszos 2001. június 20-án nyújtott be kérelmet vakok személyi járadékára az Ózdi Polgármesteri Hivatalhoz.

Az egyes munkaügyi és szociális törvények módosításáról szóló 1999. évi CXXII. törvény 58. § (5) bekezdése rendelkezett arról, hogy a 2001. június 30-át követő időponttal vakok személyi járadékára való új jogosultság nem állapítható meg. A vakok személyi járadékát azonban meg kell állapítani annak a személynek, akinek a jogosultsága 2001. július 1-jét megelőzően keletkezik és az ellátás megállapítására irányuló kérelmét 2001. június 30-ig benyújtja. A 2001. július 1-jei időpont előtt megállapított vakok személyi járadékát a 2001. június 30-án hatályban lévő jogszabályok alapulvételével - ide nem értve az ellátás mértékére vonatkozó rendelkezést - tovább kellett folyósítani.

A fentiekre, valamint a vakok személyi járadékának bevezetéséről szóló 6/1971. (XI.30.) EüM rendelet 4. § (3) bekezdésének rendelkezésére is tekintettel, mely szerint az 1972. január 1-je után benyújtott igények esetében a járadékot, a kérelem benyújtását követő hó 1. napjától kell megállapítani, a panaszost a 2001. június 20-án beérkezett igénybejelentésre tekintettel 2001. július és augusztus hónapra vakok személyi járadéka illeti meg, amelynek megállapítására - ügyviteli hibából eredően - nem került sor.

[Az iratanyagból megállapítható az is, hogy a polgármesteri hivatal a vakok személyi járadékára vonatkozó igényt, hatáskör hiányára hivatkozással - bár ekkor még hatáskörrel rendelkezett - illetékes intézkedés céljából, tévesen továbbította az akkor illetékességgel nem rendelkező Borsod-Abaúj-Zemplén Megyei Egészségbiztosítási Pénztár Ózdi Kirendeltségére. Végül a kirendeltségtől került át a Területi Államháztartási Hivatalhoz a vakok személyi járadékát kérelmező nyilvántartó lap (a továbbiakban: TÁH).]

A TÁH-hoz áttett, a vakok személyi járadékát kérelmező nyilvántartó lap a fogyatékossági támogatásra való jogosultságot alátámasztó dokumentumként került csatolásra a TÁH-nál 2001. szeptember 13-án benyújtott fogyatékossági támogatás igénybejelentéshez.

A fogyatékos személyek jogairól és esélyegyenlőségük biztosításáról szóló 1998. évi XXVI. törvény (a továbbiakban FOT.) 23/D. § (4) bekezdése arról rendelkezik, hogy a jogerősen megállapított ellátás az igény benyújtásától esedékes.

A FOT végrehajtásáról szóló 141/2000. (VIII.9.) Korm. rendelet (a továbbiakban: Vhr.) 4. § (2) bekezdése arról rendelkezik, hogy a fogyatékossági támogatás iránti igényt a Vhr. 2. számú melléklet szerinti "igénybejelentés fogyatékossági támogatásra" című nyomtatványon kell előterjeszteni.
Erre való tekintettel a vakok személyi járadékát kérelmező nyilvántartó lapot a TÁH fogyatékossági támogatás igénybejelentéseként nem is kezelhette.

A BAZ Megyei TÁH az ismertetett jogszabályi előírásoknak, továbbá a szeptember 13-án érkezett igénybejelentésnek megfelelően 2001. szeptember hónaptól kezdődően folyósítja a fogyatékossági támogatást.

A vizsgálat eredményeképpen megállapítottam, hogy az Alkotmány 2. § (1) bekezdésében deklarált jogállamiságból fakadó jogbiztonság és tisztességes eljáráshoz való alkotmányos joggal összefüggésben visszásságot okozott az Ózdi Polgármesteri Hivatal, amikor a panaszos 2001. június 20-án vakok személyi járadéka megállapítására benyújtott igényét tévesen hatáskör hiányára hivatkozással, szintén tévesen a Borsod-Abaúj-Zemplén Megyei Egészségbiztosítási Pénztár Ózdi Kirendeltségére továbbította. 

Ajánlást azonban nem teszek, mivel a vizsgálatot végző Államháztartási Hivatal Családtámogatási Jogi és Ellenőrzési Osztály vezetője a vizsgálatról készült tájékoztatójában jelezte, hogy a panaszosnak "a vakok személyi járadékát kérelmező, csökkentlátó nyilvántartó lapja" nyomtatvány egy példányát megküldte az Ózdi Polgármesteri Hivatalnak, hogy az igényléskor hatályos jogszabálynak megfelelően intézkedjen és a teljesítésről küldjön tájékoztatást az országgyűlési biztosnak. A fenti eljárás befejezéséig a vizsgálatot felfüggesztem.

Budapest, 2002. november 13.

									Lenkovics Barnabás